Oikeusministeriö

oikeusministerio@om.fi

tuula.kivari@om.fi

**Hallituksen esitys vakuutusoikeuslain muuttamisesta**

* Esitys ei ole ehdotetussa muodossaan toteuttamiskelpoinen, vaan vaatii vielä jatkovalmistelua
* Työoloja tuntevien sivutoimisten jäsenten ratkaisukokoonpanoihin osallistuminen on turvattava jatkossakin

Esitys on valmisteltu virkatyönä oikeusministeriössä. STTK katsoo, että näin merkittävä asia olisi tullut valmistella kolmikantaisesti, jotta kaikki asiaan vaikuttavat seikat olisivat tulleet huomioon otetuksi jo valmisteluvaiheessa. STTK:n mukaan esitys ei ole ehdotetussa muodossaan toteuttamiskelpoinen, vaan vaatii vielä jatkovalmistelua.

Jatkovalmistelua edellyttää muun muassa yhden tuomarin kokoonpano. STTK kannattaa puhtaasti teknisluonteisten asioiden siirtämistä yhden tuomarin kokoonpanoon, mutta katsoo, että nyt esitetty luettelo yhden tuomarin kokoonpanossa käsiteltävistä asioista sisältää myös muitakin kuin vain teknisluonteisia asioita, esimerkiksi valitusajan jälkeen saapuneiden valitusten ratkaisemisen. Jatkovalmistelua edellyttää myös esimerkiksi jäsenten sidonnaisuuksista ilmoittaminen, jota ei voida ottaa käyttöön ilman perusteellista valmistelua, jonka aikana käydään läpi kaikki asiaan vaikuttavat seikat.

STTK:lla on varauksellinen suhtautuminen yhden tuomarin ja lääkärijäsenen kokoonpanoon. Sosiaaliturvan muutoksenhaussa on usein olennaista kyetä yhdistämään lääketieteellistä, juridista ja työelämää koskevaa ajantasaista tietoa. Olisi ongelmallista, ettei yhden tuomarin ja lääkärijäsenen kokoonpanossa käsiteltäviä asioita edes kierrätettäisi muilla eikä kenelläkään muulla olisi mahdollisuutta siirtää asian käsittelyä laajempaan kokoonpanoon.

Ehdotus siitä, että muodollisista istunnoista voitaisiin luopua tietyissä tilanteissa, muodostaa vaikean periaatteellisen ongelman. Tuomioistuimen toiminnalle on nimenomaan ominaista, että jutut ratkaistaan pääsääntöisesti muodollisissa istunnoissa kollegiaalisesti. STTK suhtautuu varauksellisesti muodollisista istunnoista luopumiseen, mutta mikäli niin kuitenkin tehtäisiin, pitäisi ehdottomasti taata, että yksikin jäsen voisi halutessaan saattaa asian ratkaistavaksi muodolliseen istuntoon, kun ottaa asiaan kantaa etukäteiskierrossa.

STTK ei voi kannattaa kahden erilaisen menettelytavan luomista Vakuutusoikeuteen hankittaessa lääketieteellistä selvitystä. Tämä asettaa valittajat eriarvoiseen asemaan ja voi johtaa todellisen päätöksentekovallan siirtymiseen tuomioistuimen ulkopuolelle. Pidämme tärkeänä, että ratkaisukokoonpanossa voidaan käydä keskustelua lääketieteellisestä arvioinnista lääkärin osallistuessa keskusteluun.

STTK:n mielestä olisi tärkeätä varmistaa lain tasolla, että Vakuutusoikeuden päätökset ovat kaikilta osin laadukkaasti ja ymmärrettävistä perusteltuja. Tämä voisi osaltaan vähentää valittajien negatiivisia kokemuksia.

STTK:n mielestä on tärkeää, että työoloja, yritystoimintaa ja sotilasvamma-asioita tuntevien sivutoimisten jäsenten ratkaisukokoonpanoihin osallistuminen säilyy.

Esitykseen ei ole sisällytetty säännöksiä vakuutusoikeuteen mahdollisesti perustettavasta päätoimisen ylilääkärin virasta. Oikeusministeriö on kuitenkin ilmoittanut, että lausunnossa on mahdollista ottaa kantaa myös tähän asiaan. STTK ei lausu nyt mitään päätoimisen ylilääkärin viran perustamisesta, vaan katsoo, että ennen kuin siihen voisi ottaa kantaa, täytyisi olla olemassa esitys perusteluineen.

 Toimihenkilökeskusjärjestö STTK ry

 Antti Palola Minna Helle

 puheenjohtaja edunvalvontajohtaja

**Lisätietoja**  Anja Lahermaa, lakimies

 anja.lahermaa@sttk.fi

 040 828 6845